Bejaarde paar in huis aangerandArgieffoto: Kent Williamson ŉ Bejaarde paar is Maandag in hul huis in Kemptonpark aangeval. Kapt. Lesibana Molokomme, woordvoerder van die polisie, het aan Maroela Media gesê patrollievoertuie van die polisie het verby die huis is Okkerneutlaan in Edleen gery toe hulle noodvoertuie buite die huis sien staan het. Die voorval het omstreeks 17:00 plaasgevind. “Toe die polisie die huis binnegaan het hulle die bejaarde paar aangetref. Hulle was erg aangerand,” het Molokomme gesê. Russel Meiring, woordvoerder van ER24, het gesê die vrou het erge kopbeserings opgedoen en was in ŉ kritieke toestand. Sy is op die toneel van noodbehandeling voorsien. “Die man is ondersoek en daar is vasgestel dat hy matige beserings opgedoen het tydens die aanval,” het Meiring gesê. Volgens Meiring is die vrou 81 en die man 87. Molokomme het egter gesê die man is 85. Albei is volgens Meiring na die Arwyp-hospitaal geneem vir verdere mediese behandeling. “Dit is in dié stadium onduidelik hoeveel aanvallers daar was. ŉ Saak van poging tot moord word voorlopig ondersoek. Wanneer ons onderhoude kan voer en kan vasstel watter items gesteel is en of daar wel iets gesteel is sal ons ŉ klag van huisroof ook byvoeg,” het Molokomme gesê. Die polisie het enigiemand met inligting oor die voorval gevra om die polisie by 011 391 1814/5 of 08600 1011 te skakel.